CELEX: 32022R0511
Language: ro
Date: 2022-03-30 00:00:00
Title: Regulamentul de punere în aplicare (UE) 2022/511 al Comisiei din 30 martie 2022 de prelungire a derogării de la Regulamentul (CE) nr. 1967/2006 al Consiliului în ceea ce privește distanța minimă față de coastă și adâncimea minimă a mării pentru pescuitul cu traule de tip volantina în apele teritoriale ale Sloveniei

31.3.2022   
               
               
                  RO
               
               
                  Jurnalul Oficial al Uniunii Europene
               
               
                  L 103/7
               
            
         REGULAMENTUL DE PUNERE ÎN APLICARE (UE) 2022/511 AL COMISIEI
         din 30 martie 2022
         de prelungire a derogării de la Regulamentul (CE) nr. 1967/2006 al Consiliului în ceea ce privește distanța minimă față de coastă și adâncimea minimă a mării pentru pescuitul cu traule de tip volantina în apele teritoriale ale Sloveniei
         COMISIA EUROPEANĂ,
         având în vedere Tratatul privind funcționarea Uniunii Europene,
         având în vedere Regulamentul (CE) nr. 1967/2006 al Consiliului din 21 decembrie 2006 privind măsurile de gestionare pentru exploatarea durabilă a resurselor halieutice în Marea Mediterană, de modificare a Regulamentului (CEE) nr. 2847/93 și de abrogare a Regulamentului (CE) nr. 1626/94 (1), în special articolul 13 alineatul (5),
         întrucât:
         
                     (1)
                  
                  
                     Articolul 13 alineatul (1) din Regulamentul (CE) nr. 1967/2006 interzice utilizarea uneltelor remorcate în raza a 3 mile marine de la coastă sau în cadrul izobatei de 50 m, în cazul în care această adâncime este atinsă la o distanță mai mică de coastă.
                  
               
                     (2)
                  
                  
                     La cererea unui stat membru, Comisia poate să permită o derogare de la articolul 13 alineatul (1) din Regulamentul (CE) nr. 1967/2006, sub rezerva îndeplinirii unei serii de condiții prevăzute la articolul 13 alineatele (5) și (9).
                  
               
                     (3)
                  
                  
                     Prin Regulamentul de punere în aplicare (UE) nr. 277/2014 al Comisiei (2) s-a acordat pentru prima dată o derogare, până la 23 martie 2017, de la dispozițiile articolului 13 alineatul (1) primul paragraf, pentru utilizarea traulelor de tip volantina în apele teritoriale ale Sloveniei, la mai puțin de 50 de metri adâncime, în zona cuprinsă între 1,5 și 3 mile marine de coastă.
                  
               
                     (4)
                  
                  
                     Prin Regulamentul de punere în aplicare (UE) 2017/2383 al Comisiei (3) a fost acordată o prelungire a derogării până la 27 martie 2020.
                  
               
                     (5)
                  
                  
                     La 28 februarie 2020, Comisia a primit o cerere din partea Sloveniei să prelungească derogarea după data de 27 martie 2020. Slovenia a furnizat un proiect al noului plan de gestionare și un raport privind monitorizarea și implementarea planului de gestionare care justifică prelungirea derogării, în lumina cerințelor Regulamentului (CE) nr. 1967/2006 și ale Regulamentului (UE) 2019/1241 al Parlamentului European și al Consiliului (4). Cererea se referă la navele care practică acest pescuit de mai mult de cinci ani, nu implică o creștere ulterioară a efortului de pescuit și își desfășoară activitatea conform unui plan de gestionare actualizat, adoptat de Slovenia la 18 august 2021 (5) în conformitate cu articolul 19 alineatul (2) din Regulamentul (CE) nr. 1967/2006. Navele respective sunt incluse pe o listă comunicată Comisiei în conformitate cu cerințele prevăzute la articolul 13 alineatul (9) din Regulamentul (CE) nr. 1967/2006.
                  
               
                     (6)
                  
                  
                     Plenara Comitetului științific, tehnic și economic pentru pescuit (CSTEP) (6), desfășurată în perioada 6-10 iulie 2020, a examinat planul actualizat și condițiile pentru acordarea derogării. CSTEP a concluzionat că planul actualizat este cuprinzător și răspunde majorității observațiilor făcute anterior de CSTEP. Având în vedere noile informații furnizate de Slovenia, CSTEP a concluzionat că sunt în continuare îndeplinite condițiile pentru acordarea derogării.
                  
               
                     (7)
                  
                  
                     Derogarea solicitată de Slovenia îndeplinește condițiile prevăzute la articolul 13 alineatele (5) și (9) din Regulamentul (CE) nr. 1967/2006.
                  
               
                     (8)
                  
                  
                     În particular, există unele constrângeri geografice specifice, datorate faptului că apele teritoriale ale Sloveniei nu ating în niciun punct adâncimea de 50 de metri. În absența unei derogări, traulele de tip volantina nu ar putea, așadar, să opereze decât dincolo de 3 mile marine de la linia de coastă, acolo unde locurile de pescuit sunt limitate în mod semnificativ de o zonă dedicată căilor de navigație comercială.
                  
               
                     (9)
                  
                  
                     Planul de gestionare stabilește toate definițiile relevante cu privire la activitățile de pescuit în cauză și garantează că nu vor exista creșteri ulterioare ale efortului de pescuit, deoarece autorizațiile de pescuit vor fi eliberate numai celor 12 nave specificate, pe care Slovenia le-a autorizat deja să pescuiască.
                  
               
                     (10)
                  
                  
                     Pescuitul cu traule de tip volantina, un tip de pescuit mixt, nu poate fi întreprins cu alte unelte în afară de „tartana”, o unealtă mai grea – ceea ce ar putea conduce totuși la un contact mai mare cu fundul mării și la capturi mai mari de specii demersale –, și nu interferează cu alte unelte decât traulele, seinele sau plasele tractate similare. Mai mult, pescuitul cu traule de tip volantina nu are niciun impact semnificativ asupra mediului marin în general, și în particular asupra habitatelor protejate – după cum a remarcat CSTEP, care a precizat că acesta exploatează terenuri noroioase, nu este efectuat în habitate sensibile și prezintă rate de aruncare înapoi în mare scăzute.
                  
               
                     (11)
                  
                  
                     Derogarea solicitată de Slovenia se referă la un număr limitat, de numai 12 nave. Numerele de înmatriculare ale acestor nave sunt specificate în planul de gestionare.
                  
               
                     (12)
                  
                  
                     Activitățile de pescuit vizate îndeplinesc cerințele de la articolul 4 alineatul (1) din Regulamentul (CE) nr. 1967/2006, care permit, prin derogare, pescuitul deasupra habitatelor protejate, dacă acesta se efectuează fără a atinge solul submarin de iarbă de mare în anumite condiții.
                  
               
                     (13)
                  
                  
                     Derogarea solicitată respectă articolul 8 alineatul (1) litera (h) din Regulamentul (CE) nr. 1967/2006, astfel cum a fost înlocuit cu articolul 8 alineatul (1) și cu secțiunea I a părții B din anexa IX la Regulamentul (UE) 2019/1241, deoarece se referă la traule care operează cu dimensiuni ale ochiului de plasă de cel puțin 40 mm.
                  
               
                     (14)
                  
                  
                     Activitățile de pescuit vizate îndeplinesc cerințele de la articolul 9 alineatul (3) din Regulamentul (CE) nr. 1967/2006, astfel cum a fost înlocuit cu articolul 8 alineatul (1) și cu secțiunea I a părții B din anexa IX la Regulamentul (UE) 2019/1241, deoarece în cadrul manevrelor cu plase de tip volantina nu se utilizează ochiuri pătrate cu dimensiuni de sub 40 mm.
                  
               
                     (15)
                  
                  
                     Traulele de tip volantina nu vizează cefalopodele. CSTEP a menționat că capturile de cefalopode efectuate prin această activitate de pescuit nu sunt neglijabile și a concluzionat că, pe baza celui mai recent raport de punere în aplicare a planului, cefalopodele nu reprezintă decât o cantitate foarte mică din totalul capturilor din aceste specii în zonă.
                  
               
                     (16)
                  
                  
                     Planul de gestionare adoptat de Slovenia include măsuri pentru monitorizarea activităților de pescuit, astfel cum se prevede la articolul 13 alineatul (9) al treilea paragraf din Regulamentul (CE) nr. 1967/2006 și la articolele 14 și 15 din Regulamentul (CE) nr. 1224/2009 al Consiliului (7).
                  
               
                     (17)
                  
                  
                     Traulerele de tip volantina sunt reglementate pentru a se asigura faptul că capturile de specii care figurează în partea A din anexa IX la Regulamentul (UE) 2019/1241 sunt minime, în conformitate cu criteriile articolului 13 alineatul (9) litera (c) din Regulamentul (CE) nr. 1967/2006. CSTEP a remarcat că capturile raportate din aceste specii nu sunt neglijabile și a concluzionat că, având în vedere dimensiunea limitată a activităților de pescuit cu traulere de tip volantina, aceste capturi însumează un volum total de câteva zeci de tone, care nu reprezintă decât o cantitate foarte mică din totalul capturilor din aceste specii în zonă.
                  
               
                     (18)
                  
                  
                     Prin urmare, este oportun ca derogarea solicitată să fie acordată.
                  
               
                     (19)
                  
                  
                     Slovenia trebuie să raporteze Comisiei la timp și în conformitate cu planul de monitorizare prevăzut în planul de gestionare sloven.
                  
               
                     (20)
                  
                  
                     Trebuie stabilită o limitare a duratei derogării pentru a permite luarea de măsuri de gestionare corective prompte în cazul în care raportul prezentat Comisiei arată o stare de conservare precară a stocului exploatat, prevăzându-se totodată posibilitatea de îmbunătățire a bazei științifice în vederea îmbunătățirii planului de gestionare.
                  
               
                     (21)
                  
                  
                     Întrucât derogarea acordată prin Regulamentul de punere în aplicare (UE) 2017/2383 a expirat la 27 martie 2020, pentru a asigura continuitatea juridică, prezentul regulament trebuie să se aplice cu efect de la 28 martie 2020. Din motive de securitate juridică, prezentul regulament trebuie să intre în vigoare în regim de urgență.
                  
               
                     (22)
                  
                  
                     Măsurile prevăzute de prezentul regulament sunt conforme cu avizul Comitetului pentru pescuit și acvacultură,
                  
               ADOPTĂ PREZENTUL REGULAMENT:
         
            Articolul 1
            Derogare
            Articolul 13 primul paragraf din Regulamentul (CE) nr. 1967/2006 nu se aplică în apele teritoriale ale Sloveniei – indiferent de adâncime, între 1,5 și 3 mile marine de coastă – traulelor de tip volantina utilizate de nave care îndeplinesc următoarele cerințe:
            
                        (a)
                     
                     
                        poartă un număr de înmatriculare care figurează în planul de gestionare adoptat de Slovenia în conformitate cu articolul 19 alineatul (2) din Regulamentul (CE) nr. 1967/2006;
                     
                  
                        (b)
                     
                     
                        practică pescuitul de mai mult de cinci ani și nu implică nicio creștere ulterioară a efortului de pescuit exercitat;
                     
                  
                        (c)
                     
                     
                        dețin o autorizație de pescuit și își desfășoară activitatea conform planului de gestionare adoptat de Slovenia în conformitate cu articolul 19 alineatul (2) din Regulamentul (CE) nr. 1967/2006.
                     
                  
         
            Articolul 2
            Planul de monitorizare și raportarea
            Slovenia transmite Comisiei, în termen de trei ani de la intrarea în vigoare a prezentului regulament, un raport întocmit în conformitate cu planul de monitorizare stabilit în planul de gestionare menționat la articolul 1.
         
         
            Articolul 3
            Intrarea în vigoare și perioada de aplicare
            Prezentul regulament intră în vigoare în ziua următoare datei publicării în Jurnalul Oficial al Uniunii Europene.
            Se aplică de la 28 martie 2020 până la 27 martie 2023.
         
         
            Prezentul regulament este obligatoriu în toate elementele sale și se aplică direct în toate statele membre.
            Adoptat la Bruxelles, 30 martie 2022.
            
               
                  Pentru Comisie
               
               
                  Președinta
               
               Ursula VON DER LEYEN
            
         
         
            (1)  Regulamentul (CE) nr. 1967/2006 al Consiliului din 21 decembrie 2006 privind măsurile de gestionare pentru exploatarea durabilă a resurselor halieutice în Marea Mediterană, de modificare a Regulamentului (CEE) nr. 2847/93 și de abrogare a Regulamentului (CE) nr. 1626/94 (JO L 409, 30.12.2006, p. 11).
         
            (2)  Regulamentul de punere în aplicare (UE) nr. 277/2014 al Comisiei din 19 martie 2014 de derogare de la Regulamentul (CE) nr. 1967/2006 al Consiliului în ceea ce privește distanța minimă față de coastă și adâncimea minimă a mării pentru pescuitul cu traule de tip volantina în apele teritoriale ale Sloveniei (JO L 82, 20.3.2014, p. 1).
         
            (3)  Regulamentul de punere în aplicare (UE) 2017/2383 al Comisiei din 19 decembrie 2017 de prelungire a derogării de la Regulamentul (CE) nr. 1967/2006 al Consiliului în ceea ce privește distanța minimă față de coastă și adâncimea minimă a mării pentru pescuitul cu traule de tip volantina în apele teritoriale ale Sloveniei (JO L 340, 20.12.2017, p. 32).
         
            (4)  Regulamentul (UE) 2019/1241 al Parlamentului European și al Consiliului din 20 iunie 2019 privind conservarea resurselor piscicole și protecția ecosistemelor marine prin măsuri tehnice, de modificare a Regulamentelor (CE) nr. 1967/2006, (CE) nr. 1224/2009 ale Consiliului și a Regulamentelor (UE) nr. 1380/2013, (UE) 2016/1139, (UE) 2018/973, (UE) 2019/472 și (UE) 2019/1022 ale Parlamentului European și ale Consiliului și de abrogare a Regulamentelor (CE) nr. 894/97, (CE) nr. 850/98, (CE) nr. 2549/2000, (CE) nr. 254/2002, (CE) nr. 812/2004 și (CE) nr. 2187/2005 ale Consiliului (JO L 198, 25.7.2019, p. 105).
         
            (5)  Decizia nr. 34200-2/2021/3, 18.8.2021.
         
            (6)  Comitetul științific, tehnic și economic pentru pescuit (CSTEP) – Raportul celei de a 64-a sesiuni plenare (PLEN-20-02). Oficiul pentru Publicații al Uniunii Europene, Luxemburg, 2020, ISBN 978-92-76-21081-8, doi:10.2760/325560, JRC121501 (https://stecf.jrc.ec.europa.eu/documents/43805/2684997/STECF+PLEN+20-02.pdf/0a7b5693-d2ad-433f-b24d-9cc7732fe1f8).
         
            (7)  Regulamentul (CE) nr. 1224/2009 al Consiliului din 20 noiembrie 2009 de stabilire a unui sistem de control al Uniunii pentru asigurarea respectării normelor politicii comune în domeniul pescuitului, de modificare a Regulamentelor (CE) nr. 847/96, (CE) nr. 2371/2002, (CE) nr. 811/2004, (CE) nr. 768/2005, (CE) nr. 2115/2005, (CE) nr. 2166/2005, (CE) nr. 388/2006, (CE) nr. 509/2007, (CE) nr. 676/2007, (CE) nr. 1098/2007, (CE) nr. 1300/2008, (CE) nr. 1342/2008 și de abrogare a Regulamentelor (CEE) nr. 2847/93, (CE) nr. 1627/94 și (CE) nr. 1966/2006 (JO L 343, 22.12.2009, p. 1).